মধ্যরাতে মনরেগায় মুছল মহাত্মা! রাজ্যসভায় পাশ ‘জি রাম জি

নয়াদিল্লি: বিরোধীদের তীব্র আপত্তি ও সংসদে নজিরবিহীন হট্টগোলের মধ্যেই বুধবার মধ্যরাতে রাজ্যসভায় পাশ হল ‘দ্য বিকশিত ভারত–গ্যারান্টি ফর রোজগার অ্যান্ড আজীবিকা মিশন (গ্রামীণ)’ বা VB-G RAM-G (জি রাম জি) বিল, ২০২৫। এর আগেই বৃহস্পতিবার দুপুরে লোকসভায় বিলটি পাশ হয়ে যায়। রাজ্যসভায় ধ্বনি ভোটে বিল পাশ হওয়ার পরই প্রতিবাদে ওয়াকআউট করেন বিরোধী সাংসদরা। এরপর পুরনো সংসদ ভবনের সামনে তৃণমূল কংগ্রেসের নেতৃত্বে কংগ্রেস, ডিএমকে-সহ একাধিক বিরোধী দলের সাংসদরা ধরনায় বসে পড়েন।

বিরোধীদের অভিযোগ, মনরেগা বা মহাত্মা গান্ধীর নামাঙ্কিত আইন মুছে কৌশলে ‘রামনাম’ ঢোকানো হয়েছে। সংসদে আলোচনার সময় কেন্দ্রীয় গ্রামোন্নয়নমন্ত্রী শিবরাজ সিং চৌহান জবাবি ভাষণ শুরু করতেই প্রতিবাদে ফেটে পড়েন বিরোধীরা। গান্ধীজির ‘গ্রাম স্বরাজ’-এর ছবি হাতে ওয়েলে নেমে আসেন তাঁরা। স্লোগান ওঠে— “উই ওয়ান্ট নারেগা!”, “রামজি বিল ওয়াপস লো!”, “মোদি সরকার হায় হায়!”। কংগ্রেস, তৃণমূল, ডিএমকে, আরজেডি ও সমাজবাদী পার্টির সাংসদরা বিলের কপি ছিঁড়ে বিক্ষোভ দেখান।

আরও পড়ুন: ওলা-উবরকে টেক্কা দিতে চালু হচ্ছে ‘ভারত ট্যাক্সি’!

লোকসভা ও রাজ্যসভা—দু’কক্ষেই বিলের বিরুদ্ধে সরব ছিল তৃণমূল কংগ্রেস। রাজ্যসভায় তৃণমূলের পক্ষ থেকে ঋতব্রত বন্দ্যোপাধ্যায়, দোলা সেন এবং ডেরেক ও’ব্রায়েন কড়া ভাষায় আপত্তি তোলেন। কিন্তু তীব্র প্রতিবাদের মধ্যেই শেষ পর্যন্ত মধ্যরাতে ধ্বনি ভোটে বিলটি পাশ হয়ে যায়।

মঙ্গলবার কেন্দ্রীয় গ্রামোন্নয়নমন্ত্রী শিবরাজ সিং চৌহান ১০০ দিনের কাজের প্রকল্পের নাম পরিবর্তন করে এই বিল পেশ করেন। MGNREGA (মহাত্মা গান্ধী জাতীয় গ্রামীণ কর্মসংস্থান নিশ্চয়তা আইন)-এর পরিবর্তে নতুন নাম রাখা হয় VB-G RAM-G (জি রাম জি)। প্রস্তাবিত বিলে কাজের মেয়াদ ১০০ দিন থেকে বাড়িয়ে ১২৫ দিন করার কথা বলা হলেও কেন্দ্রীয় বরাদ্দ ৯০ শতাংশ থেকে কমিয়ে ৬০ শতাংশ করা হয়েছে। ফলে রাজ্যগুলির উপর আর্থিক চাপ বাড়বে বলেই অভিযোগ বিরোধীদের।

এছাড়াও আগে রাজ্যের চাহিদা অনুযায়ী বরাদ্দ দেওয়া হলেও নতুন বিলে কোন রাজ্যে কত টাকা যাবে, তা ঠিক করবে কেন্দ্র। বিরোধীদের দাবি, এর ফলে সাধারণ শ্রমিকরা ১০০ দিনের কাজ পাবেন—এমন নিশ্চয়তা আর থাকছে না। কাজের আইনি নিশ্চয়তাই কার্যত দুর্বল করা হচ্ছে।

বুধবার সংসদে বিলটি নিয়ে আলোচনা শুরু হয়। নির্ধারিত সময় পেরিয়ে গেলেও বিতর্ক থামেনি। শাসক ও বিরোধী মিলিয়ে ৯৮ জন সাংসদ এই বিল নিয়ে বক্তব্য রাখেন। মধ্যরাত পেরিয়ে রাত ১টা ৩৫ মিনিটে অধিবেশন মূলতুবি ঘোষণা করেন লোকসভা স্পিকার ওম বিড়লা। বৃহস্পতিবার বিরোধীদের সব প্রশ্নের জবাব দেন কেন্দ্রীয় মন্ত্রী। প্রবল বিরোধিতার মধ্যেই দুপুরে লোকসভা এবং গভীর রাতে রাজ্যসভায় বিলটি পাশ করিয়ে নেয় কেন্দ্র। এই বিল পাশের ফলে মনরেগার জায়গায় নতুন ‘জি রাম জি’ প্রকল্প কার্যকর হওয়ার পথ খুলল—যা ঘিরে আগামী দিনেও রাজনৈতিক সংঘাত আরও তীব্র হওয়ার ইঙ্গিত স্পষ্ট।